text: Bessie Head
  
  publiceret: 2020-07-20 18:47:25+02:00
  Bessie Head var en sydafrikansk-botswansk forfatter. Hun blev født på et sydafrikansk sindssygehospital som resultat af et ifølge samtiden illegitimt forhold mellem en hvid mor og en sort far og bortadopteredes straks efter fødslen til en plejemor, der var "coloured", dvs. af blandet herkomst efter apartheids raceinddelingssystem.
  Bessie Head blev missionsuddannet til folkeskolelærer og var aktiv som journalist, bl.a. ved tidsskriftet Drum. I 1964 emigrerede hun på et udrejsevisum, der udelukkede hende fra at vende tilbage til Sydafrika, og levede resten af sit liv i Botswana, der udgør scenen for hendes forfatterskab.
  Bessie Heads første roman, When Rain Clouds Gather (1968), følger en sydafrikansk politisk flygtning, der i Botswana må tilpasse sig nye udfordringer fra det magtsystem, der hersker her. Maru (1971, dansk Gul Marguerit, 1985) giver indblik i botswansk racisme og skildrer skolelæreren Margaret, der er fra san-folket, og hvis ankomst til et landsbysamfund får dettes interne modsætninger til at blusse op. Et hovedværk er A Question of Power (1973), der med selvbiografisk inspiration og i stærke drømmesekvenser beskriver et kvindesind på randen af sammenbrud, fanget i magtkampe, der både er seksuelle og kønspolitiske og et resultat af regionens særlige kolonihistoriske forkrampning. Serowe: Village of the Rain Wind (1981) lader gennem interview og livshistorier lokale stemmer give et levende socialhistorisk rids af en botswansk stor-landsby.